Kwaadu a wɔde bɔɔ Nana Agradaa fa apoo a ɔde bɔɔ n’asɔremma nti, wɔkyeree no too afiase hyɛɛ aseɛ dii n’asɛm. N’afiaseda no mu na ɔtuaa Ghana sika 150,000 de pɛɛ sɛ ɔbɛde ne ho kakra ansa na asɛnnie no ntoasoɔ a ɛhyɛ Obubuo 15, 2022 no aduru.
Ampa ara, kɔɔto maa no saa fawohodie a na ɔrehwehwɛ no nnora, Ahinime 24, 2022. Mmom ɛnkyɛɛ biara na Ɔsɔfoɔ Appiah a wɔsane frɛ no Sɔfo Biblical yi kɔtwerɛɛ n’ano asɛm tiaa Agradaa a ɛno nti apolisifoɔ asane akɔkyere no.
Saa ɔsɔfoɔ yi ne deɛ afe 2018 mu no ne ho oyikyerɛ bi bɛtɔɔ dwa na ɔpɛ sɛ ɔne ɔbaa bi di mpa so agorɔ no. Ɔno ara nso ne deɛ ɛmmerɛ bi a atwam oyikyerɛ bi a ɛfa ne ho sane baa abɔntene a na mmeranteɛ bi a ɔsusu sɛ ɛyɛ Agradaa nkurɔfoɔ de mmirika sa no rebɔ no ntutuo sɛ ɔyɛ korɔmfoɔ no. Ɔgye di sɛ Nana Agradaa ne ne nkurɔfoɔ na wɔdii no saa dwuma no.
Ɔkyerɛ ne nsɛm mu a, mfeɛ nnan ni nanso afei na wakɔtwerɛ n’ano asɛm ɛsiane sɛ ɔrentumi nhwɛ mma Agradaa mfa ne ho nni wɔ nneɛma bɔne pii a ɔde ayɛ no no ho.
Ɔsane toaa so sɛ mpo Agradaa de ne nkwa bɔɔ no hu, sane de n’adagya ho mfoni kɔtoo tɛlɛbihyɛn so. Yei nti ɔkyerɛ mu a, ne mma no mu mmienu gyaee sukuukɔ saa berɛ no ɛnam atweetwee ne ehuro a na wɔn mfɛfoɔ de huru wɔn sɛ wɔn papa yɛ korɔmfoɔ ne obi a ɔne afoforɔ yerenom da nti.
Ɔde too dwa sɛ kwaadu ahodoɔ nsia na ɔwɔ de bɔ Agradaa a ne din ne Evangelist Patricia Asieduaa Oduro yi.
Saa kwaadubɔ yinom ho na apolisifoɔ asane akyere Agradaa. Wɔde no bɛkɔ asɛnnibea nnawɔtwe yi ara mu akɔdi n’asɛm wɔ nsɛm yeinom ho.
